U-I-294/06
Datum: 2008-02-06T00:00:00.000+01:00
ecli: ECLI:SI:USRS:2008:U.I.294.06
vrsta: občinski predpis
zadeva: ocena ustavnosti in zakonitosti predpisov in drugih splošnih aktov
objavljeno: Neobjavljeno | 06.02.2008
dokument: US27944
akt: Sklep o ukinitvi javnega dobra v, k. o., Polica (Uradni list RS, št. 34/06)
resitev: zavrženje
izrek: Pobuda za oceno ustavnosti in zakonitosti Sklepa o ukinitvi javnega dobra v, k. o., Polica (Uradni list RS, št. 34/06) se zavrže.
stavek: Ustavno sodišče ni pristojno za presojo ustavnosti in zakonitosti akta, ki je po svoji pravni naravi posamičen akt in ne predpis. Zakonitost aktov organov lokalnih skupnosti, izdanih v obliki predpisa, kolikor urejajo posamična razmerja, se namreč presoja v upravnem sporu.
odlocitev: sklep
geslo: 1.5.51.1.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude.
1.5.51.1.27.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Nepristojnost za presojo - Posamičnih aktov in dejanj/izvajanja predpisa.
podlaga: Člen 160.1, Ustava [URS] 
Člen 25.3, Zakon o Ustavnem sodišču [ZUstS]
vlagatelj: Janez Novak, Višnja Gora in drugi
datum_vloge: 2006-05-25T22:00:00.000Z
datum_odlocitve: 2008-02-05T23:00:00.000Z

# U-I-294/06-4

6. 2. 2008

## SKLEP

Ustavno sodišče je v postopku za preizkus pobude Janeza Novaka in drugih, Višnja Gora, ki jih zastopa odvetniška družba Čeferin, o. p., d. n. o., Grosuplje, na seji 6. februarja 2008

### sklenilo:

**Pobuda za oceno ustavnosti in zakonitosti Sklepa o ukinitvi javnega dobra v, k. o., Polica (Uradni list RS, št. 34/06) se zavrže.**

## OBRAZLOŽITEV

Pobudniki izpodbijajo Sklep o ukinitvi javnega dobra v, k. o., Polica (v nadaljevanju Sklep), s katerim je Občinski svet odločil, da se parc. št. 1450/4, 1450/5 in 1450/6 k. o. Polica izvzamejo iz javnega dobra in postanejo last Občine. Zatrjujejo, da je izpodbijani akt v neskladju s predpisi, ki urejajo javno dobro.

Ustavno sodišče je na podlagi prvega odstavka 160. člena Ustave in 21. člena Zakona o Ustavnem sodišču (Uradni list RS, št. 64/07 – ur. p. b. – v nadaljevanju ZUstS) pristojno presojati ustavnost in zakonitost predpisov in drugih splošnih aktov. Izpodbijani sklep je po svoji pravni naravi posamičen akt (spreminja status parcel v, k. o., Polica) in ne predpis. Zato je bilo treba pobudo zaradi nepristojnosti zavreči.

Zakonitost aktov organov lokalnih skupnosti, izdanih v obliki predpisa, kolikor urejajo posamična razmerja, se presoja v upravnem sporu (četrti odstavek 5. člena Zakona o upravnem sporu, Uradni list RS, št. 105/06 – v nadaljevanju ZUS-1). Pobudniki zato lahko izpodbijajo Sklep s tožbo pri Upravnem sodišču v roku trideset dni od vročitve tega sklepa (četrti odstavek 23. člena ZUS-1).

Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik Jože Tratnik ter sodnice in sodniki dr. Zvonko Fišer, mag. Marta Klampfer, mag. Marija Krisper Kramberger, mag. Miroslav Mozetič, dr. Ciril Ribičič in dr. Mirjam Škrk. Sklep je sprejelo soglasno.

Jože Tratnik

Predsednik